મને કહે, હાર્ટ અટેક તો સારો. બલૂન મૂક્યું કે પત્યું! પણ લગનના હુમલા તો બહુ ઝેરી. મને તો હવે એવો ડાઉટ જાય છે કે, મારી સાસુનો જ જનમ નથી થયો. મે દેખાવે ભયંકરમાં ભયંકર જ્યોતિષોને બતાવ્યું કે મારાં હાડકે પીઠી લાગવાની છે કે નહીં? થયું એવું કે જેને બતાવ્યું, એ બધાં આજે નિશાળ ખોલી શકાય, એટલાં છોકરાં લઈને બેસી ગયાં. પણ આ બંદા હજી અણનમ છે! મને કહે, “મંદિર એટલા પૂજ્યા દેવ, તોયે ના ખાધો આપણો મેળ” ગામ પરગામ અને જાત કજાતના મેરેજ બ્યુરોમાં અથડાઈ – અથડાઈને હું તો હવે ત્રાસી ગયો છું. સાલું બધેથી જ ‘સેમ્પલ’ રિજેક્ટ થાય? હવે તો કોઈ પણ મેરેજ બ્યુરોમાં જાઉં તો સામેવાળો સંચાલક એવું પૂછે કે, ‘ વડીલ! મુરતિયો લઈને આવ્યાં છો કે? તારી ભલી થાય તારી ચમનિયા! એને કેમ સમજાવવું કે જે કંઈ છે તે હું જ છું ભાઈ!” ઘણાં તો મને જોઈને જ અંદરો અંદર ગુસપુસ કરવા માંડે, “એઈઈઈ પેલો જૂનો કેસ આવ્યો જો.”